送一上人還滁州瑯琊山
作者：晁沖之
朝代：宋

paragraphs: 上人法一朝過我，問我作詩三昧門。
我聞大士入詞海，不起宴坐澄心源。
禪波洞徹百淵底，法水蕩滌諸塵根。
迅流速度超鬼國，到岸捨筏登崑崙。
無邊草木悉妙藥，一切禽鳥皆能言。
化身八萬四千臂，神通轉物如乾坤。
山河大地悉自說，是身口意初不喧。
世間何事在妙理，悟處不獨非風幡。
羣鵝轉頸感王子，佳人舞劍驚公孫。
風飄素練有飛勢，雨注破屋空留痕。
惜哉數子枉玄解，但令筆畫空騰騫。
君看瑯琊釀泉上，醉翁妙語今猶存。
向來溪壑不改色，青嶂尚屬僧家園。
君行到此知此意，辨才第二文中尊。
西江一口盡可吸，雲夢八九何勞吞。
他年一瓣爐中香，此老與有法乳恩。